Source: https://vyvlastnenie.sk/clanok/a/ustavny-sud-sr-zacal-konanie-v-kauze-vyvlastnovania-pre-nabreznu-komunikaciu/
Timestamp: 2020-08-04 11:14:46+00:00
Document Index: 7697418

Matched Legal Cases: ['súd ', 'súd ', 'súd ', 'Súd ', 'čl. 1', 'čl. 20']

Vedúca kancelárie ústavného súdu, Mária Ochodnická, informovala, že na návrh Krajského súdu v Prešove bolo na Ústavnom súde Slovenskej republiky začaté konanie v súvislosti s konaním, v ktorom sa krajský súd zaoberá zákonnosťou vyvlastňovania rodinného domu, pozemku a ďalšieho majetku rodiny z Prešova pre Nábrežnú komunikáciu.
Táto rodina sa v júli 2001 obrátila na Krajský súd v Prešove, aby preskúmal zákonnosť rozhodnutia o vyvlastnení ich rodinného domu a priľahlého pozemku v prospech Slovenskej správy ciest. V žalobe okrem iného namietali aj neústavnosť príslušných právnych predpisov, na základe ktorých prebiehajú vyvlastňovacie konania a poskytuje sa náhrada za vyvlastnené nehnuteľnosti. Suma, ktorú štát v takýchto prípadoch poskytuje vyvlastneným, totiž zďaleka neodzrkadľuje reálnu hodnotu ich majetku, čo je v rozpore s Ústavou SR. V zmysle ústavy totiž možno vyvlastňovať len za „primeranú náhradu“.
V januári 2002 vydal Krajský súd v Prešove uznesenie, že pred samotným rozhodnutím o zákonnosti vyvlastňovacieho rozhodnutia postúpi vec Ústavnému súdu, aby zaujal stanovisko k súladu časti stavebného zákona a vyhlášky o oceňovaní nehnuteľností s Ústavou SR. Súd v uznesení okrem iného konštatoval, že príslušná časť stavebného zákona, ako aj vyhlášky, na základe ktorých sa poskytujú náhrady za vyvlastňované nehnuteľnosti, nie je v súlade s čl. 1 a čl. 20 ods. 4 ústavy, „pretože nezohľadňuje princíp spravodlivosti za odňatie vlastníckeho práva, nakoľko náhradu stanovuje statickým spôsobom bez ohľadu na pohyb cien pozemkov na trhu“ a postupom podľa týchto právnych predpisov „nemožno dospieť k takej cene, ktorá by bola spravodlivá a adekvátna reálnej cene vyvlastnených nehnuteľností“.